**Úspech našich žiakov na súťaži ZENIT**

Súťaž Zenit v zručnosti stredoškolákov má dlhú tradíciu. Názov Zenit vznikol zo začiatočných písmen slov zručnosť, elán, nápaditosť, invencia, tvorivosť.  V dňoch 3.až 5.februára 2015 sa konal už 31.ročník súťaže. Mladí ľudia súťažili v troch odboroch: elektronike, programovaní a strojárstve. Do celoštátneho kola, ktoré sa uskutočnilo v Trenčíne, postúpili najúspešnejší súťažiaci z krajských kôl. Na súťaži, kde sa stretávajú najlepší mladí slovenskí technici, sa dajú s prehľadom vytypovať talenty, ktoré v budúcnosti môžu prinášať prospech rôznym firmám. Niektoré sa stali partnerom Zenitu a vyberajú si tu budúcich spolupracovníkov.

V kategórii A - Zenit v strojárstve súťažil **Roman Bubelíny**, študent IV.A triedy. Súťaž mala teoretickú a praktickú časť, Roman obidve zložky zvládol na vynikajúcej úrovni a umiestnil sa na **1.mieste**, čím sa mu podarilo obhájiť minuloročné víťazstvo.  V kategórii základy strojárstva – ručné obrábanie súťažili dvojčlenné tímy pozostávajúce zo žiaka základnej a strednej školy. Dvojica Dominik Kováčik (ZŠ Pionierska 2, Brezno) a **Matej Beňuš** (IV.A trieda) obsadila **3.miesto**.



Chlapcom srdečne blahoželáme a želáme im veľa úspechov v ďalšom štúdiu.